മഴ കുറഞ്ഞു അതിരപ്പിള്ളി, വാഴച്ചാല്, തുമ്ബൂര്മുഴി വിനോദ സഞ്ചാരകേന്ദ്രങ്ങള് തുറന്നു, മലക്കപ്പാറയിലേക്ക് പ്രവേശനമില്ല തൃശ്ശൂര്: അതിരപ്പിള്ളി, വാഴച്ചാല്, തുമ്ബൂര്മുഴി വിനോദ സഞ്ചാരകേന്ദ്രങ്ങള് തുറന്നു. മഴ മാറി അതിരപ്പള്ളി പുഴയിലെ നീരൊഴുക്ക് കുറഞ്ഞതോടെയാണ് വിനോദ സഞ്ചാരകേന്ദ്രങ്ങള് തുറക്കാന് തീരുമാനമാനിച്ചത്. കനത്ത മഴയില് അതിരപ്പിള്ളി പുഴ നിറഞ്ഞാഴുകിയതിനെ തുടര്ന്നാണ് അതിരപ്പിള്ളി, വാഴച്ചാല്, തുമ്ബൂര്മുഴി വിനോദ സഞ്ചാരകേന്ദ്രങ്ങള് അടച്ചത്. അപകട ഭീഷണിയെത്തുടര്ന്ന് ജില്ലാ ദുരന്ത നിവാരണ അതോറിറ്റിയുടെ നിര്ദേശപ്രകാരമായിരുന്നു നടപടി. വിനോദസഞ്ചാര കേന്ദ്രങ്ങള് തുറന്നെങ്കിലും മലക്കപ്പാറയിലേക്ക് പോകാന് അനുവദിക്കില്ല. മലക്കപ്പാറ റൂട്ട് 24 വരെ തുറക്കേണ്ടെന്ന് തീരുമാനം. സംസ്ഥാനത്ത് മഴ കുറഞ്ഞു വരികയാണ്. കാലാവസ്ഥാ വകുപ്പിന്റെ പുതുക്കിയ അറിയിപ്പ് പ്രകാരം ഇന്ന് മൂന്ന് ജില്ലകളില് മാത്രമാണ് ഓറഞ്ച് അലര്ട്ട് പ്രഖ്യാപിച്ചത്. പത്തനംതിട്ട, കോട്ടയം, ഇടുക്കി ജില്ലകളിലാണ് അതിതീവ്ര മഴക്ക് സാധ്യതയുള്ളത്. മറ്റ് ജില്ലകളിലെ ഓറഞ്ച് അലര്ട്ട് പിന്വലിച്ചു. എട്ട് ജില്ലകളില് ഇന്ന് യെല്ലോ അലര്ട്ട് ആണ്. വ്യാഴാഴ്ച്ച 12 ജില്ലകളില് പ്രഖ്യാപിച്ചിരുന്ന ഓറഞ്ച് അലര്ട്ടുകളും പിന്വലിച്ചു. മഴ മാറിയതോടെ ആലപ്പുഴ ജില്ലയിലെ കുട്ടനാട് , അപ്പര് കുട്ടനാട് മേഖലയില് ജലനിരപ്പ് കാര്യമായി കുറഞ്ഞു. ഒറ്റപ്പെട്ട ചില സ്ഥലങ്ങളില് മാത്രമാണ് നിലവില് വെള്ളക്കെട്ടുള്ളത്. അമ്ബലപ്പുഴ തിരുവല്ല സംസ്ഥാനപാതയില് ഗതാഗതം പുനസ്ഥാപിക്കുകയും ചെയ്തു. എ.സി. റോഡില് ഭാഗികമായി വാഹനങ്ങള് കടന്നുപോകുന്നുണ്ട്. അതേസമയം മഴ മാറി നില്ക്കുകയും നീരൊഴുക്ക് കുറയുകയും ചെയ്താല് ഇടുക്കി ഡാമിന്റെ ഷട്ടറുകള് അടയ്ക്കുന്ന കാര്യവും കെ എസ് ഇ ബിയുടെ പരിഗണനയിലാണ്. മഴ മാറി നിന്നാല് നീരൊഴുക്ക് കുറയുമെന്നും ഡാമിലെ ജലനിരപ്പ് താഴുമെന്നുമാണ് കെഎസ്ഇബി വിലയിരുത്തുന്നത്.